КъБР-м и Iэтащхьэм и къалэнхэр зыгъэзащIэр фыдогъэцIыху
Къэбэрдей-Балъкъэр Республикэм и Iэтащхьэм и къалэнхэр зыгъэзащIэ КIуэкIуэ Юрий Александр и къуэр полицэм и генерал-полковникщ, УФ-м къэрал кIуэцI IуэхухэмкIэ и органхэм щIыхь зиIэ я лэжьакIуэщ. Къэрал, ведомствэ дамыгъэхэр, абыхэм «Жылагъуэ хабзэр хъумэнымкIэ зэфIэкI зэрыбгъэдэлъым папщIэ» медалыр, ЛIыхъужьыгъэ орденыр, «Хэкум и пащхьэ щиIэ фIыщIэхэм папщIэ» орденым и IV нагъыщэр яхэту, къратащ.
КIуэкIуэ Юрий Унагъуэщ, бынитI иIэщ.
1955 гъэм шыщхьэуIум и 13-м Налшык къалэм къыщалъхуащ. 1979 гъэм Ростов дэт къэрал университетым и юридическэ факультетыр къиухри, къэрал кIуэцI IуэхухэмкIэ органхэм щылажьэу щIидзащ.
1979 гъэм щегъэжьауэ 1987 гъэм нэсыху КъБР-м и МВД-м и уголовнэ къэлъыхъуакIуэ IэнатIэмрэ социалистическэ мылъкур зыдыгъухэм ебэнынымкIэ и IэнатIэмрэ къулыкъу зэмылIэужьыгъуэхэр щиIыгъащ.
1987 гъэм щегъэжьауэ 1991 гъэм нэсыху Къэбэрдей-Балъкъэр Республикэм и Министрхэм я Советым и административнэ-финанс къудамэм и унафэщIу лэжьащ.
1991 гъэм щыщIэдзауэ 1995 гъэм нэсыху КъБР-м и МВД-м и криминальнэ милицэм и унафэщIым и къуэдзэу, Экономикэ щIэпхъаджагъэхэм ебэнынымкIэ управленэм и унафэщIу щытащ. 1995 — 1999 гъэхэм КъБР-м къэрал кIуэцI IуэхухэмкIэ и министрым и къуэдзэщ — криминальнэ милицэм и унафэщIщ.
Къэбэрдей-Балъкъэр Республикэм и Парламентым ЛIыкIуэхэмкIэ и Палатэм тIэунейрэ (1993, 1997 гъэхэм) хахащ икIи абы Законодательствэмрэ шынагъуэншагъэмкIэ и комитетым и унафэщIу щытащ.
1999 гъэм Москва къалэм яшэри, Урысейм и МВД-м и КъызэгъэпэщакIуэ-инспектор инспекцэ нэхъыщхьэм и инспектор нэхъыщхьэм и къулыкъум ягъэуващ.
2003 гъэм щыщIэдзауэ Урысейм и МВД-м ЗэщIэгъэуIуауэ ялэжь щIэпхъаджагъэхэм япэщIэтынымкIэ и управленэ нэхъыщхьэм и унафэщIым и къуэдзэу, 2005 гъэм щыщIэдзауэ Урысейм и МВД-м зэщIэгъэуIуауэ ялэжь щIэпхъаджагъэхэм ебэнынымкIэ и департаментым и унафэщIым и япэ къуэдзэу щытащ.
2008 гъэм КIуэкIуэ Юрий Урысейм и МВД-м Экстремизмэм пэщIэтынымкIэ щIэуэ къызэрагъэпэща и департаментым и унафэщIу ягъэуващ.
2011 гъэм и мэкъуауэгъуэ мазэм Урысей Федерацэм и Президентым и УказымкIэ полицэм и генерал-полковник КIуэкIуэ Юрий Александр и къуэр УФ-м и МВД-м Экстремизмэм пэщIэтынымкIэ и управленэ нэхъыщхьэм и унафэщIу ягъэуващ.
2012 гъэм и фокIадэ мазэм щегъэжьауэ Урысей Федерацэм Къэрал кIуэцI IуэхухэмкIэ и министерствэм и лэжьакIуэхэм я щIэныгъэм щыхагъахъуэ Урысейпсо институтым и унафэщIщ.
2013 гъэм дыгъэгъазэм и 6-м КIуэкIуэ Юрий Александр и къуэр Къэбэрдей-Балъкъэр Республикэм и Iэтащхьэм и къалэнхэр пIалъэкIэ игъэзэщIэну ягъэуващ.
